Марко Ганчев
Марков морков

chitanka.info

Умното магаре Марко

на пазара пазарува:

— Морков дайте ми, другарко!

Тоя Марков, колко струва?

— Не е Марков, а е морков —

продавачката му вика.

— Май сте слаба по езика?

Помислете си, другарко:

беше Морков, стана Марков,

след като го купи Марко!

— Да де, Марков, но е морков.

Марко много се тревожи:

— Може, вика, Марко Морков,

Морко Марков също може,

може даже и Мърморков,

но хем Марков и хем Морков,

туй, разбира се, не може! —

кима

Марко упорит.

И магарето над моркова

се замисли толкова,

че до днеска има

все замислен вид.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.